शहीदों की विधवाओं के लिए 4.95 करोड़ से बनेगा हॉस्टल, पुनर्वास केंद्र
सिटी रिपोर्टर. जोधपुर| पीडब्ल्यूडीको युद्ध विधवा छात्रावास एवं पुनर्वास निर्माण केंद्र के कार्य के लिए एनओसी मिल गई है। इस प्रोजेक्ट में विभाग 4.95 करोड़ की लागत से तीन मंजिला भवन तैयार करेगा। इसके निर्माण में एयरफोर्स की आपत्ति के कारण रुकावट आई थी, लेकिन अब उसका समाधान हो गया है। पीडब्ल्यूडी की ओर से युद्ध में शहीद हुए सैनिकों की विधवाओं के लिए पुनर्वास केंद्र का निर्माण झालामंड क्षेत्र में करवाया जा रहा है। इस भवन में प्रशासनिक ब्लॉक के साथ 5 कक्ष, छात्रावास वर्कशाॅप का निर्माण भी करवाया जाएगा। इसके प्रोजेक्ट में पुनर्वास केंद्र एवं डाइनिंग हॉल आदि भी जरूरत के हिसाब से बनाए जाने का प्रस्ताव है। सरकार की योजना अनुसार इस भवन में सैनिकों की विधवाएं रह कर अपनी जरूरत के अनुसार यहां चलने वाले विभिन्न कार्य सीख कर अपना गुजर-बसर कर सकेंगी। इस भवन में पात्रता रखने वाली विधवाओं के रहने के लिए क्वार्टर भी बनवाए जाने की योजना है।
विभाग के एक्सईएन सुरेश व्यास के अनुसार पुनर्वास केंद्र की योजना में तीन मंजिला निर्माण को लेकर पूर्व में एयरफोर्स की ओर से की गई आपत्ति के कारण काम बंद करना पड़ा। लेकिन सरकार के स्तर पर इसकी स्वीकृति मिलने के बाद अब इस भवन को निर्धारित ऊंचाई के अनुसार बनाने की इजाजत मिल गई है।
hin_Deva hin_Deva hin_Deva